**Мәжіліс депутаты: «Заречный» тұрғын алқабында мектеп жетіспейді**

17.08.2022

Мәжіліс Төрағасының орынбасары **Павел Казанцев**, Мәжіліс депутаты **Елдос Абақанов** «AMANAT» партиясының өкілдерімен бірге Нұр-Сұлтан қаласындағы «Заречный» тұрғын алабының тұрғындарымен кездесті.

Онда талқыланған басты мәселе мектеп құрылысы туралы болды. Елорданың қарқынды дамып келе жатқанына қарамастан, Заречный алабында әлі күнге дейін мектеп салынбаған. №45 орта мектептің салынғанына 34 жыл болған. Бүгінде 400 баланы ғана қамти алатын мектепте 800-ге жуық бала білім алуда.

*- Кездесуде бірқатар қалалық, тіпті республикалық деңгейдегі мәселелер көтерілді. Қалалық деңгейдегі проблема – ол құрылыс, көшелерді кеңейту, коммуникациялық мәселелер және т.б. Барлық мәселелерді жазып алдық, бақылауға аламыз, – деді Мәжіліс вице-спикері* ***Павел Казанцев****.*

Мәжіліс Төрағасы орынбасарының айтуынша, тұрғындар тарапынан көтеріп жатқан сұрақтардың басым бөлігі жергілікті атқарушы органдардың деңгейінде шешілетін мәселе.

*- Ең көп көтерілген сұрақ - «мектеп қашан салынады?». Мектеп бұл ауданға әрине жеткіліксіз, одан бөлек мектепалды даярлық класстарында жауып тастаған. Біздің мақсат – барлық проблемаларды тікелей естіп, олардың шешу жолдарын ойластыру. Әр сұрақ бойынша жеке-жеке жұмыс жасайтын боламыз. Кездесу аясында айтылған және олардың шешу жолдары бақылауға алынатын болады, – деді өз кезегінде* ***Елдос Абақанов****.*

Тұрғындар депутаттарға аудандағы салынып жатқан тұрғын үй кешендерінің саны мектеп пен балабақшаларға сай болуы керек деген пікірлерін айтты.